พายุฤดูร้อนกระหน่ำ 2 หมู่บ้านในอำเภอสบเมย  เสียหายกว่า 100 หลังคาเรือน  หลายฝ่ายเร่งสำรวจให้ความช่วยเหลือ
จากกรณีพายุฤดูร้อนพัดกระหน่ำ เมื่อช่วงบ่ายของวันที่ 22 มีนาคม 2564 ถล่มบ้านเรือนราษฏรในเขตพื้นที่ตำบลกองก๋อย อำเภอสบเมย จังหวัดแม่ฮ่องสอน กำลังพลทหารจาก หน่วยพัฒนาการเคลื่อนที่ 36 สำนักงานพัฒนาภาค 3 หน่วยบัญชาการทหารพัฒนา กองบัญชาการกองทัพไทย จังหวัดแม่ฮ่องสอน (นพค.36 สนภ.3 นทพ.) ร่วมกับเจ้าหน้าที่ ปภ.จังหวัดแม่ฮ่องสอน ฝ่ายปกครองอำเภอสบเมยและนายกองค์การบริหารส่วนตำบลกองก๋อย เข้าสำรวจหมู่บ้านพื้นที่เกิดเหตุ พบว่าบ้านเรือนราษฏรได้รับความเสียหายจำนวนมากด้านนายเฉลิม ซอนคำ นายกองค์การบริหารส่วนตำบลกองก๋อย อำเภอสบเมย จังหวัดแม่ฮ่องสอน กล่าวว่า ในพื้นที่เกิดพายุฤดูร้อน ลมกระโชกแรงกับมีลูกเห็บตก ทำให้บ้านเรือนได้รับความเสียหาย เบื้องต้นทำการสำรวจพื้นที่ 2 หมู่บ้านคือ หมู่ที่ 3 บ้านแม่แพหลวง พบมีบ้านเรือนราษฏรได้รับความเสียหาย 86 หลังคาเรือน และหมู่ 5 บ้านแม่แพน้อย มี บ้านเรือนได้รับความเสียหาย 13 หลังคาเรือน อย่างไรก็ตามความเสียหายความเดือดร้อนของประชาชนที่ได้รับผลกระทบในครั้งนี้ ยังอยู่ระหว่างรวบรวมข้อมูล เพื่อเข้าไปช่วยเหลืออย่างเร่งด่วนที่สุดขณะที่ทางนายสิธิชัย จินดาหลวง ผู้ว่าราชการจังหวัดแม่ฮ่องสอน แจ้งไปยังนายอำเภอทุกอำเภอประกาศแจ้งเตือนประชาชนและหน่วยงานที่เกี่ยวข้องเฝ้าระวังติดตามพยากรณ์อากาศจากกรมอุตุนิยมวิทยาอย่างใกล้ชิด หากพื้นที่ใดได้รับความเสียหายให้รายงานให้จังหวัดทราบและเข้าช่วยเหลือประชาชนอย่างเร่งด่วนทันที